आरोपी सुधीर की जमानत याचिका पर सुनवाई; CBI ने दायर किया जवाब, अगली तारीख 15 जून तय
हरियाणा भाजपा नेत्री व टिक टॉक स्टार सोनाली फोगाट के मर्डर के आरोपी सुधीर सांगवान की जमानत याचिका पर आज गोवा की ट्रायल कोर्ट में सुनवाई होगी। यहां आज सीबीआई अपना जवाब दायर करेगी।
हरियाणा भाजपा नेत्री व टिकटॉक स्टार सोनाली फोगाट मर्डर के आरोपी सुधीर सांगवान की जमानत याचिका पर आज गोवा की ट्रायल कोर्ट में सुनवाई हुई। CBI ने अपना जवाब दायर कर दिया, परंतु सोनाली फोगाट के परिवार के वकील ने बेल पर अपना रिप्लाई फाइल नहीं किया। जिस कारण कोर्ट ने इसके लिए 15 जून की तारीख तय की है।
अब 15 जून को सोनाली के परिवार का वकील अपना जवाब दायर करेगा। जिसके बाद बचाव पक्ष और CBI के वकीलों के बीच जमानत को लेकर बहस होगी। सीबीआई ने पिछली सुनवाई 24 मई को जवाब दायर करने के लिए समय मांगा था।
सुधीर सांगवान और सुखविंदर को मिल चुकी जमानत
सुधीर सांगवान को पहले NDPS मामले में जमानत मिल चुकी है। जबकि, सुधीर के सहयोगी सुखविंदर को 3 मई को गोवा हाईकोर्ट से मर्डर केस में जमानत मिल चुकी है। जिसके बाद सुधीर ने जमानत के लिए आवेदन किया।
बता दें कि सोनाली फोगाट मर्डर केस में सुधीर मुख्य आरोपी है। वह सोनाली का पीए था। सोनाली के भाइयों ने उस पर प्रॉपर्टी हड़पने के लिए हत्या करने का आरोप लगाया था।
22 नवंबर को चार्जशीट हुई थी पेश
सोनाली मर्डर केस में CBI ने 22 नवंबर को गोवा की अदालत में सुधीर सांगवान और सुखविंदर के खिलाफ चार्जशीट पेश की थी। यह चार्जशीट गोवा के मापूसा कोर्ट में फर्स्ट क्लास ज्यूडिशियल मजिस्ट्रेट के समक्ष पेश की गई। दोनों के खिलाफ 2500 पेज की चार्जशीट पेश की गई है।
गोवा में हुआ था मर्डर
सोनाली फोगाट का 22-23 अगस्त को गोवा में मर्डर हो गया था। उस समय गोवा में उसके साथ उसका पीए सुधीर सांगवान और सुखविंदर था। सोनाली के परिवार का आरोप है कि सुधीर और सुखविंदर ने उसका मर्डर किया है। सुधीर सोनाली की प्रॉपर्टी हड़पना चाहता है। इसलिए उसने सोनाली को ड्रग्स देकर हत्या की है। आरोप था कि उसे जबरन ड्रग्स दिया गया है। दोनों ही ड्रग्स खरीदकर लाए थे।
भाई ने गोवा में दर्ज कराया था केस
सोनाली के भाई रिंकू ने गोवा पुलिस में शिकायत देकर सुधीर सांगवान और सुखविंदर के खिलाफ हत्या का मामला दर्ज करवाया था। सोनाली की पोस्टमार्टम रिपोर्ट में उसके शरीर पर चोट के निशान मिले थे। रिजोर्ट के मालिक और ड्रग सप्लायर सहित 5 लोगों को गिरफ्तार किया गया था।